Sofie Lippert (SF), 2025-04-08:
Tak for ordet.
Som de fleste nok ved – ellers vil jeg gerne sige det helt ærligt – er det en reform, som SF har det meget svært med.
Idéen om at gennemtvinge forkortede uddannelser er aldrig vokset i vores baghave; ikke fordi vi som sådan har et problem med at give mulighed for at lave kortere kandidatuddannelser, men fordi vi hellere havde set, at det var frivilligt og ikke blev pålagt universitet og studerende.
Samtidig måtte vi konstatere, at der ville komme en aftale på kandidatområdet uanset hvad, og at vi således måtte sikre mest mulig indflydelse ved at deltage konstruktivt i forhandlingerne.
Her var det en hovedprioritet for SF at begrænse den del, der skulle forkortes, hvilket lykkedes.
Ligeledes var det en hovedprioritet for os at sikre, at provenuet blev anvendt i uddannelsessystemet.
Vi fik langt om længe permanentgjort takstløftet af humaniora og samfundsvidenskab, og vi fik sikret en tiltrængt saltvandsindsprøjtning til erhvervsuddannelserne og til erhvervsakademi- og professionsuddannelserne.
Her glæder jeg mig over den reform, vi netop har aftalt på sidstnævnte område, især det store og vigtige løft af pædagoguddannelsen.
Med aftalen sikrer vi, at de nye erhvervskandidater ikke kun bliver fleksible af navn, men også af gavn.
Ambitionen om at koble erhvervslivet og uddannelserne tættere sammen har fået bedre betingelser for at kunne lykkes.
Alle studerende ville kunne lande på studiet og starte deres kandidatuddannelse på fuld tid og først efter et halvt eller helt år fortsætte på deltid med deltidsbeskæftigelse.
Beskæftigelseskravet bliver desuden lidt mere fleksibelt, så det ikke nødvendigvis skal være minimum 25 timer om ugen, selv om jeg må indrømme, at det står meget kringlet i lovbemærkningerne.
Samtidig fik vi også annulleret den tidligere studieafslutning for kandidatuddannelserne på de kortere kandidatuddannelser, som var en stor barriere for tilrettelæggelsen på universiteterne.
Reformen er selvfølgelig stadig præget af stor usikkerhed, og derfor har det været afgørende for SF, at vi efter optaget i 2028 evaluerer tilgangen til erhvervskandidatuddannelserne, så vi kan justere, hvis det bliver nødvendigt.
For os er det nemlig fortsat vigtigt, at maksimalt 10 pct. skal gå på en 1-årig kandidatuddannelse.
Det er vigtigt, at der sidder partier i forligskredsen, der holder fast i netop det.
Så er der en række udeståender, som vi skal have fulgt op på i forligskredsen, hvor jeg håber, at ministeren snart inviterer til møde.
Det gælder først og fremmest, at vi skal have sikret kommende bachelorstuderende information om, hvilke kandidatuddannelser de har ret til – og det kan kun gå for langsomt.
Så gælder det ph.d.-veje for studerende med en 75 ECTS-kandidatuddannelse, hele spørgsmålet om SPS-støtte til studerende med funktionsnedsættelser på erhvervskandidatuddannelser, livslang læring og det skitserede kompetencepanel.
De ting vil jeg opfordre ministeren til hurtigt at få indkaldt til drøftelser om.
Og med de ord kan SF støtte lovforslaget.
Jeg er ikke jurist, og derfor er jeg i tvivl om, om det er meningsfuldt at skrive det i det konkrete lovforslag, men hvis en jurist kan hjælpe mig med at vurdere, at det kan stå meningsfuldt i et lovforslag, så vil jeg give spørgeren fuldkommen ret i, at så skal det selvfølgelig fremgå.
For der er ikke nogen tvivl om, at det er det, vi har aftalt, og at det er det, der skal ske, og det kan hverken den nuværende eller en kommende regering løbe fra, uanset om det måtte stå i lovforslaget eller ej.
Men hvis det juridisk giver mening simpelt hen at skrive ind i lovforslaget, at der skal være en evaluering, så er jeg meget åben for det og synes, det lyder fornuftigt.